CELEX: 32020R0967
Language: sk
Date: 2020-07-03 00:00:00
Title: Vykonávacie nariadenie Komisie (EÚ) 2020/967 z 3. júla 2020, ktorým sa stanovujú podrobné pravidlá týkajúce sa signálnych a vykonávacích charakteristík akustických odplašovačov uvedených v časti A prílohy XIII k nariadeniu Európskeho parlamentu a Rady (EÚ) 2019/1241 o zachovaní rybolovných zdrojov a ochrane morských ekosystémov prostredníctvom technických opatrení

6.7.2020   
               
               
                  SK
               
               
                  Úradný vestník Európskej únie
               
               
                  L 213/4
               
            
         VYKONÁVACIE NARIADENIE KOMISIE (EÚ) 2020/967
         z 3. júla 2020,
         ktorým sa stanovujú podrobné pravidlá týkajúce sa signálnych a vykonávacích charakteristík akustických odplašovačov uvedených v časti A prílohy XIII k nariadeniu Európskeho parlamentu a Rady (EÚ) 2019/1241 o zachovaní rybolovných zdrojov a ochrane morských ekosystémov prostredníctvom technických opatrení
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/1241 z 20. júna 2019 o zachovaní rybolovných zdrojov a ochrane morských ekosystémov prostredníctvom technických opatrení (1), a najmä na jeho článok 24 ods. 1 písm. e),
         keďže:
         
                     (1)
                  
                  
                     Bolo vyvinutých niekoľko akustických zariadení na odplašovanie veľrybotvarých cicavcov od rybárskeho výstroja, ktoré sa ukázali byť úspešnými pri znižovaní vedľajších úlovkov veľrybotvarých cicavcov pri rybolove statickými sieťami. Používanie takýchto zariadení sa vyžaduje v oblastiach a rybolovoch so známou alebo predvídateľnou vysokou mierou vedľajších úlovkov veľrybotvarých cicavcov, ako sa stanovuje v bode 1.1 časti A prílohy XIII k nariadeniu (EÚ) 2019/1241.
                  
               
                     (2)
                  
                  
                     Nariadením (EÚ) 2019/1241 sa zjednodušuje existujúci právny rámec pre technické ochranné opatrenia v Európskej únii, ktorý sa v priebehu rokov stal veľmi zložitým. Ako súčasť tohto zjednodušenia sa nariadením (EÚ) 2019/1241 zrušilo nariadenie Rady (ES) č. 812/2004 (2), ktorým sa stanovujú opatrenia týkajúce sa náhodných úlovkov veľrybovitých cicavcov v loviskách rýb a prevzali len základné technické opatrenia na zníženie náhodných úlovkov, ako je požiadavka používať rybársky výstroj v konkrétnych oblastiach s akustickými odplašovačmi s cieľom znížiť náhodné úlovky veľrybovitých cicavcov.
                  
               
                     (3)
                  
                  
                     Podrobné technické špecifikácie účinnosti akustických odplašovačov, ktoré boli stanovené v článku 3 nariadenia Rady (ES) č. 812/2004 a jeho prílohe II, neboli prevzaté do nariadenia (EÚ) 2019/1241. Preto by sa v tomto nariadení mali stanoviť takéto podrobné technické špecifikácie alebo podmienky používania akustických odplašovačov, ako sa v súčasnosti vyžaduje v zmysle bodu 1.1 časti A prílohy XIII k nariadeniu (EÚ) 2019/1241, podobné technickým špecifikáciám alebo podmienkam uvedeným v článku 3 nariadenia (ES) č. 812/2004 a jeho prílohe II.
                  
               
                     (4)
                  
                  
                     Na základe odporúčania Vedeckého, technického a hospodárskeho výboru pre rybárstvo (STECF) (3) by však vývoj nových akustických odplašovačov nemal byť obmedzený technickými špecifikáciami. Členské štáty by preto mali byť na účely tohto nariadenia oprávnené povoľovať používanie novovyvinutých a účinných typov akustických odplašovačov, ktoré nie sú v súlade s technickými špecifikáciami stanovenými v tomto nariadení, za predpokladu, že existujú dôkazy o tom, že takéto zariadenia sú minimálne rovnako účinné pri znižovaní vedľajších úlovkov veľrybotvarých cicavcov ako zariadenia stanovené v nariadení (EÚ) 2019/1241 (vrátane ďalších vykonávacích predpisov prijatých v zmysle tohto nariadenia). Preto je vhodné stanoviť podmienky, za ktorých môžu členské štáty povoľovať používanie akustických odplašovačov, ktoré spĺňajú takéto alternatívne technické špecifikácie alebo podmienky.
                  
               
                     (5)
                  
                  
                     Vzhľadom na nedostatky, na ktoré sa poukazuje v správach o kontrole a vykonávaní ustanovení o technických špecifikáciách na používanie akustických odplašovačov, ktoré Komisia doteraz prijala, by sa v tomto nariadení malo objasniť, že akustické odplašovače musia byť funkčné počas celého trvania rybolovnej operácie, a nielen vo chvíli, keď sa siete nastavujú.
                  
               
                     (6)
                  
                  
                     Opatrenia stanovené v tomto nariadení sú v súlade so stanoviskom Výboru pre rybolov a akvakultúru,
                  
               PRIJALA TOTO NARIADENIE:
         
            Článok 1
            Týmto nariadením sa stanovujú podrobné pravidlá týkajúce sa signálnych a vykonávacích charakteristík akustických odplašovačov uvedených v časti A prílohy XIII k nariadeniu (EÚ) 2019/1241.
         
         
            Článok 2
            
               1.   Kapitáni rybárskych plavidiel Únie zabezpečujú, aby akustické odplašovače uvedené v bode 1.1 prílohy XIII k nariadeniu (EÚ) 2019/1241 boli plne funkčné počas celej rybolovnej operácie.
            
            
               2.   Takéto akustické odplašovače musia spĺňať jednu zo súborov technických špecifikácií a podmienok používania vymedzených v prílohe k tomuto nariadeniu.
            
            
               3.   Odchylne od odseku 2 môžu členské štáty povoliť používanie akustických odplašovačov, ktoré nespĺňajú technické špecifikácie alebo podmienky používania vymedzené v prílohe, a to za predpokladu, že takéto zariadenia sú minimálne rovnako účinné pri znižovaní vedľajších úlovkov veľrybotvarých cicavcov ako odplašovače spĺňajúce technické špecifikácie alebo podmienky vymedzené v prílohe, a táto skutočnosť je náležite zdokumentovaná.
            
            
               4.   Členské štáty informujú Komisiu o povoleniach vydaných v súlade s odsekom 3 do dvoch mesiacov od dátumu ich vydania.
            
            
               5.   K oznámeniu uvedenému v odseku 4 sa priložia podrobné technické a vedecké informácie o akustických odplašovačoch povolených podľa odseku 3 a ich účinkoch na náhodné úlovky veľrybotvarých cicavcov.
            
         
         
            Článok 3
            Toto nariadenie nadobúda účinnosť tridsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 3. júla 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 198, 25.7.2019, s. 105.
         
            (2)  Nariadenie Rady (ES) č. 812/2004 z 26. apríla 2004, ktorým sa stanovujú opatrenia týkajúce sa náhodných úlovkov veľrybovitých cicavcov (veľrýb) v loviskách rýb a ktorým sa mení a dopĺňa nariadenie (ES) č. 88/98 (Ú. v. EÚ L 150, 30.4.2004, s. 12).
         
            (3)  STECF (19-07) z júla 2019: https://stecf.jrc.ec.europa.eu/documents/43805/2489016/STECF+19-07+-+Incid+catches+cetaceans.pdf/3485bafd-4350-40af-8d72-0226a68cb86e.
      
      
         
            PRÍLOHA
            TECHNICKÉ ŠPECIFIKÁCIE A PODMIENKY POUŽÍVANIA AKUSTICKÝCH ODPLAŠOVAČOV
            Všetky akustické odplašovače používané podľa článku 2 ods. 2 musia vyhovovať jednému z týchto súborov signálnych a vykonávacích charakteristík:
            
                         
                     
                     
                        Súbor 1
                     
                     
                        Súbor 2
                     
                  
                         
                     
                     
                        
                           Signálne charakteristiky
                        
                     
                  
                        Signálna syntéza
                     
                     
                        digitálny
                     
                     
                        analógový
                     
                  
                        Zvukový/širokopásmový
                     
                     
                        širokopásmový/zvukový
                     
                     
                        zvukový
                     
                  
                        Zdrojové hladiny (max – min)
                        Re 1 μPa@1 m
                     
                     
                        145 dB
                     
                     
                        130 – 150 dB
                     
                  
                        Základná frekvencia
                     
                     
                        
                                    a)
                                 
                                 
                                    20 – 160 kHz
                                    širokopásmové výchylky
                                 
                              
                                    b)
                                 
                                 
                                    10 kHz zvukový
                                 
                              
                     
                        10 kHz
                     
                  
                        Vysokofrekvenčné harmonické zložky
                     
                     
                        áno
                     
                     
                        áno
                     
                  
                        Trvanie impulzu (nominálne)
                     
                     
                        300 ms
                     
                     
                        300 ms
                     
                  
                        Interval medzi impulzmi
                     
                     
                        
                                    a)
                                 
                                 
                                    4 – 30 sekúnd randomizované
                                 
                              
                                    b)
                                 
                                 
                                    4 sekundy
                                 
                              
                     
                        4 sekundy
                     
                  
                         
                     
                     
                        
                           Vykonávacie charakteristiky
                        
                     
                  
                        Maximálna vzdialenosť medzi dvoma akustickými odplašovačmi pozdĺž sietí
                     
                     
                        200 m, s jedným akustickým zariadením upevneným na každom konci siete (alebo kombinácie spojených sietí)
                     
                     
                        100 m, s jedným akustickým zariadením upevneným na každom konci siete (alebo kombinácie spojených sietí)